
	Έτος Ιάκωβου Καμπανέλλη – Κύπρος
Προβολή ταινίας

Παρουσίαση μουσικού έργου

στο Σπίτι της Κύπρου

Την Πέμπτη 10 Νοεμβρίου 2022, στο πλαίσιο του Έτους Ιάκωβου Καμπανέλλη – Κύπρος, πραγματοποιήθηκε στο Σπίτι της Κύπρου, στην Αθήνα, η προβολή της ταινίας, «Η Ρίζα» σε σενάριο και σκηνοθεσία Ιάκωβου Καμπανέλλη και η παρουσίαση του μουσικού έργου, «Η Μπαλάντα του Μαουτχάουζεν» σε ποίηση Ιάκωβου Καμπανέλλη και μουσική Μίκη Θεοδωράκη.
«Η Ρίζα» ‒γυρισμένη στην Κύπρο το 1962‒ είναι βασισμένη στο διήγημα, «Στη γη μου θα ριζώσω» του Μιχάλη Πιτσιλλίδη.
Την ταινία προλόγισε ο σκηνοθέτης και ιστορικός κινηματογράφου, κ. Αλέξης Κλεάνθους ενώ ο Επιστημονικός Διευθυντής Παττίχειου Δημοτικού Μουσείου Ιστορικού Αρχείου Κέντρου Μελετών Λεμεσού, κ. Μίμης Σοφοκλέους έκανε σύντομη αναφορά στη σχέση του Ιάκωβου Καμπανέλλη με τον θεατρικό συγγραφέα Μιχάλη Πιτσιλλίδη.
Την εμπειρία του στο ναζιστικό στρατόπεδο συγκέντρωσης αποτύπωσε, ο Ιάκωβος Καμπανέλλης, στο χρονικό του «Μαουτχάουζεν» (εκδόσεις Θεμέλιο, 1961) το οποίο γνώρισε από τότε πολλές επανεκδόσεις, ως ένα από τα πιο σημαντικά έργα της αντιπολεμικής λογοτεχνίας. Ο Μίκης Θεοδωράκης μελοποίησε τους στίχους του Καμπανέλλη που βασίζονται στο ομώνυμο έργο, το οποίο στη συνέχεια παρουσιάστηκε με μεγάλη επιτυχία στην Ελλάδα και το εξωτερικό.

Το μουσικό έργο, «Η Μπαλάντα του Μαουτχάουζεν», παρουσιάστηκε στο Σπίτι της Κύπρου, από επταμελές μουσικό σύνολο του Μουσικού Γυμνασίου Λεμεσού, «Μάριος Τόκας». Συμμετείχαν, με την επίβλεψη του διδάσκοντος Καθηγητή κ. Ανδρέα Χριστοδούλου, οι μαθήτριες, Μάριμπελ Κασσιανίδου, πιάνο, Αγγελική-Δανάη Αντωνίου, κιθάρα και μαντολίνο, Βέρα Λεάνδρου, φλάουτο, Χρυσάνθη Χριστοφόρου, σαντούρι, και Αθανασία-Βερονίκη Τσούκα, Ειριάνα Νικολάου και  Άρτεμις Αγαθοκλέους, φωνή. 
Παρευρέθηκαν ο Διευθυντής του Μουσικού Σχολείου Λεμεσού «Μάριος Τόκας» κ. Χρήστος Μάνος και ο Συντονιστής Μουσικών Σχολείων του Υπουργείου Παιδείας, Νεολαίας και Αθλητισμού της Κυπριακής Δημοκρατίας κ. Χρύσανθος Χαραλάμπους.
Η εκδήλωση πραγματοποιήθηκε με τη στήριξη του Υπουργείου Παιδείας, Νεολαίας και Αθλητισμού και του Υφυπουργείου Πολιτισμού της Κυπριακής Δημοκρατίας.
Σύνδεσμος παρακολούθησης της εκδήλωσης: https://diavlos.grnet.gr/room/1607?eventid=13163
11 Νοεμβρίου 2022

	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image3.jpg][image: image4.jpg]